OB sal Nene glo ondersoekNhlanhla Nene (Foto: Ntswe Mokoena, departement van kommunikasie) Die DA het Dinsdag gesê die openbare beskermer (OB) het ingestem om ondersoek in te stel of Nhlanhla Nene, minister van finansies, etiese kodes oortree het. Nene is onder toenemende druk om te bedank weens sy betrokkenheid by die omstrede Gupta-familie. Hy het verlede Vrydag om verskoning gevra dat hy nie vroeër die volledige besonderhede rakende sy vergaderings met die Guptas bekendgemaak het nie en gesê hy besef nou dit werp ŉ skadu oor sy optrede as staatsamptenaar. Nene het gesê hy is bly daar word ondersoek ingestel na oneerlike optrede deur regeringsamptenare en die uitvoerende hoofde van staatsondernemings onder pres. Jacob Zuma se leierskap, asook dat bewerings rakende sy betrokkenheid hierby ondersoek word. David Maynier, die DA se skaduminister van finansies, het Dinsdag gesê hy het adv. Busisiwe Mkhwebane, die openbare beskermer, versoek om Nene te ondersoek ten opsigte van die etiese kodes waaraan ministers en adjunkministers onderwerp word om te bepaal of hy oortree het. “Die beweerde oortreding van die uitvoerende kode van etiek hou verband met die openbare beleggingskorporasie (PIC) se belegging in S&S Refinarias, wat volgens berigte ŉ ‘verwysingsfooi’ van $1,7 miljoen (ongeveer R25,2 miljoen) ingesluit het wat moontlik tot voordeel was van die minister se seun, Siyabonga Nene,” het Maynier gesê. Hy het gesê hy het ŉ antwoord van die OB se kantoor ontvang waarin bevestig word dat die eenheid vir goeie regering en integriteit in die OB se kantoor ondersoek sal instel na die saak. Maynier het daarop gewys dat die bewerings ernstig is gegewe die feit dat, volgens die Grondwet, ministers hulle nie “mag blootstel aan enige situasie waar daar ŉ risiko vir konflik tussen hul amptelike verantwoordelikhede en persoonlike belange is nie”.